Mediesenter i Gaza angrepet på nytt
Helsepersonell sier til Sky News at flere andre skal være skadet i angrepet, som er det andre angrepet på denne bygningen de siste to dagene. VG Nett har i dag observert ødeleggelsene i Gaza By på nært hold. Se bildene i egen bildespesial her.Vitner forteller at bygningen skal ha blitt truffet av minst tre raketter som sendte gjenstander ned i gatene og inn i en databutikk i bygningen hvor eksplosjonen skjedde. Bygningen huser blant annet Hamas sin TV-stasjon og Sky News sitt kontor. De fleste journalistene hadde forlatt bygningen etter at den først ble angrepet søndag. Det israelske forsvaret sier angrepet på søndag var et direkte mål mot Hamas sine kommunikasjonsverktøy som er plassert på taket av bygningen. Flere journalister ble såret i angrepet. Ingen har foreløpig kommentert dagens angrep.Flyangrepene mot Gaza fortsetter altså med stor styrke. Da VG Nett passerte grensestasjonen Erez mandag formiddag slo to kraftige bomber ned like ved grensen. I løpet av mandag skal minst fire personer være drept, men tallet på dødsofre stiger nå raskt. Også nær den egyptiske grensen var det mandag massiv bombing, får VG Nett opplyst av øyenvitner i Rafah. VG Nett møtte i dag Hamas-talsmann Ihab al Ghousein på Shifa-sykehuset i Gaza By. Han gjorde det klart at våpenhvile er uaktuelt så lenge Israel fortsetter å angripe Gaza. Han anklager i klare ordelag Israel for å ha den palestinske sivilbefolkningen som mål for sine omfattende bombeangrep. - Forrige gang, i 2009, varte krigen i 22 dager, men det tok tid før Israel begynte å bombe sivile. Denne gangen har våre sivile, våre kvinner og barn, vært målet fra begynnelsen, sier al Ghousein til VG Nett.Ifølge NTB ber en stor gruppe norske og internasjonale hjelpeorganisasjoner verdens politiske ledere raskest mulig få i stand en våpenhvile i Gaza. Det gjelder å unngå en humanitær katastrofe, blir det understreket. Blant organisasjonene bak et åpent brev som ble sendt ut mandag, er Flyktninghjelpen, Kirkens Nødhjelp, Care, Norsk Folkehjelp, og Redd Barna i Norge. Generalsekretær Tove R. Wang i Redd Barna påpeker at barn på Gazastripen nok en gang sliter med mareritt og søvnmangel. - Redd Barna og andre organisasjoner må få adgang til å drive nødhjelpsarbeid. Traumatiserte, livredde og sårede barn må få hjelpen og sikkerheten de trenger, understreker Wang ifølge en pressemelding fra Redd Barna.Natt til mandag skal 11 personer har blitt drept i nye, kraftige luftangrep mot Gazastripen. Ifølge palestinske kilder skal et fire år gammelt barn og en baby være blant de drepte. I alt 95 palestinere og tre israelere er til nå drept etter at konflikten mellom Israel og Hamas eskalerte i forrige uke, bekrefter det israelske forsvaret ifølge avisen Haaretz. Den norske legen Mads Gilbert kom mandag ettermiddag til Shifa-sykehuset i Gaza By for å bistå i arbeidet med å behandle sårede etter bombeangrepene. - Situasjonen ved sykehuset er svært vanskelig, og jeg har fått flere henvendelser fra helseministeren i Gaza om å komme til Shifa for å hjelpe dem, sier Gilbert til VG Nett. Gilberg og hans kollega Erik Fosse ble verdenskjent for sine rapporter fra innsiden av sykehuset i Gaza under den forrige krigen mellom Israel og Hamas i 2009.Helsemyndighetene i Gaza har nå erklært nødssituasjon på alle sykehusene. Ifølge direktøren ved Shifa-sykehuset har sykehusene på Gazastripen bare halvparten av medisinene og utstyret de trenger. - Det som ville vært nok for en uke blir brukt opp i løpet av én time, sier Medhat Abbas til Al Jazeera. Heller ikke i Israel er det tegn til noen snarlig våpenhvile. Flere byer sør i landet har i de siste dagene blitt truffet av raketter fra Gaza. Ifølge det israelske forsvaret ble det søndag avfyrt 115 raketter mot Israel. Ni av disse traff boligområder. Skolene i det sørlige Israel holder nå stengt på grunn av faren for nye rakettangrep. 38 av rakettene ble skutt ned av rakettforsvarssystemet Iron Dome. Søndag fikk VG Nett ved selvsyn se en innkommende rakett som ble skutt ned før den traff sitt mål.
En person skal være drept etter at en bygning som huser både lokale og internasjonale medier i Gaza ble bombet i dag.